Source: https://bezurazu.sk/bozp-ako-neminat-za-skolenia-zbytocne/
Timestamp: 2019-03-18 18:12:53+00:00
Document Index: 9271983

Matched Legal Cases: ['§7', '§16', '§7', '§7', '§20', '§16', '§27', '§16']

﻿ BOZP : Ako nemíňať za školenia zbytočne - BezUrazu.sk
BOZP: Bezpečnosť a ochrana zdravia pri práci. V praxi sa stretávam s najrôznejšími firemnými systémami vzdelávania zamestnancov v oblasti BOZP. Ten najjednoduchší, ale zároveň najmenej spoľahlivý spôsob je (a je aj v rozpore so zákonom), keď si každý zamestnanec stráži termíny školení BOZP a aj si ich zabezpečuje sám, súkromne a na vlastné náklady. Našťastie je veľmi ojedinelý.
Aké školenia z oblasti BOZP vlastne potrebujem? Alebo ako riešiť vzdelávanie v oblasti BOZP a zbytočne nemíňať?
Najefektívnejší a najspoľahlivejší spôsob zabezpečenia potrebných školení je prostredníctvom dodávateľa, ktorý školenia eviduje v papierovej aj elektronickej podobe, upozorňuje na blížiace sa termíny nasledujúcich školení, organizuje a zabezpečuje ich, prípadne môže pomáhať s bezpečnosťou aj iným spôsobom, napr. BTS – Bezpečnostnotechnická služba.
Veľmi spoľahlivý spôsob, najmä pre väčšie firmy (vzhľadom na počet zamestnancov), je, ak majú na BOZP určeného človeka, alebo dokonca viac ľudí napr. na personálnom oddelení. Tento spôsob funguje dobre pri splnení určitých podmienok a síce, tento človek má vyhradený dostatok času, ktorý tomu venuje, dobré informácie o zamestnancoch a ich práci a dostatočné znalosti, najmä legislatívy BOZP. V skutočnosti však často tieto podmienky, hlavne kvôli množstvu ďalších pracovných povinností, nie sú splnené.
Ste zodpovední za organizovanie školení vo vašej spoločnosti? Chcete mať oblasť BOZP pod kontrolou tak, aby vaši zamestnanci dostali všetky potrebné informácie, inšpektorát práce bol pri kontrole spokojný, a firma aby zároveň nemíňala zbytočne za školenia, ktoré nepotrebuje?
Mám pre vás odpovede na najčastejšie otázky z praxe:
Aké typy školení zákon vyžaduje?
Ktoré školenia a ako často potrebujem?
Kto mi školenia zabezpečí?
V nasledujúcich riadkoch vám detailnejšie priblížim prvú otázku, v budúcom pokračovaní vám odpoviem na zvyšné tri otázky.
Školenia z bezpečnosti a ochrany zdravia pri práci (BOZP) upravuje zákon č. 124/2006 Z.z. o BOZP a je možné ich rozdeliť podľa obsahu na dve základné skupiny:
Oboznamovanie v zmysle §7
Výchova a vzdelávanie špeciálnych profesií a obslúh strojov a zariadení v zmysle §16, ktorú ešte môžeme rozdeliť na:
Aktualizačnú odbornú prípravu
Oboznamovanie (§7)
Pozrime sa najprv na školenie, ktoré sa týka
všetkých zamestnancov a to je oboznamovanie a informovanie podľa §7. Takéhoto oboznamovania sa musia zúčastňovať všetci zamestnanci bez ohľadu na profesiu a činnosti, ktoré vykonávajú, a to:
pri nástupe do zamestnania, ešte predtým ako začnú pracovať,
pri zmene technológie alebo pracovných prostriedkov,
pri preložení na nové pracovisko, zaradení alebo prevedení na inú prácu,
a pravidelne aspoň raz za 2 roky (s výnimkou školenia pre práce vo výškach, ktoré sa musí opakovať každých 12 mesiacov)
Keďže zamestnanci na rôznych pozíciách vykonávajú rozdielne činnosti, aj informácie, ktoré potrebujú dostať, sú rozdielne. Preto sa toto školenie rozdeľuje práve podľa činností na viac častí, ktorých sa zúčastňujú len zamestnanci, ktorých sa týkajú. Časť informácií, ktorá je určená pre všetkých, sa preberá na spoločnom – všeobecnom školení BOZP. Nižšie uvádzam najbežnejšie druhy oboznamovania, ktoré je potrebné vo firmách zabezpečiť, samozrejme nie je tam všetko. V prípade, že ste nenašli činnosti, ktoré sa vás týkajú a nie ste si istý, napíšte do diskusie a skúsime poradiť.
všeobecné BOZP (všetci zamestnanci, vrátane brigádnikov a dohodárov),
poučená osoba podľa §20 vyhl. 508/2009 Z.z. na obsluhu elektrických zariadení (väčšinou spolu so všeobecným BOZP, pretože sa ho tiež musia zúčastniť všetci – kto už dnes v práci nepoužíva niečo elektrické?),
vodiči (všetci zamestnanci, ktorí na pracovné účely používajú motorové vozidlo),
obsluha motorových vozíkov (obsluha vysokozdvižných, nízkozdvižných a plošinových vozíkov),
práce vo výškach (zamestnanci, ktorí pracujú vo výške a nad voľnou hĺbkou a nemajú k dispozícii bezpečnú pevnú pracovnú podlahu so zábradlím, najmä osoby, ktoré pri práci používajú osobné zabezpečenie proti pádu – 1 x za 12 mesiacov),
obsluha stavebných strojov (rýpadlá, nakladače, valce, kompresory, automiešače, …),
obsluha vyhradených technických zariadení (elektrických, tlakových, plynových, zdvíhacích),
obsluha poľnohospodárskych strojov (kombajny, sekačky, …),
zvárač (osoby, ktoré zvárajú plameňom, elektrikou, režú kyslíkom),
obsluha reťazovej motorovej píly,
lešenár (osoby, ktoré montujú lešenia),
Výchova a vzdelávanie (§16 a §27)
Tento typ školení sa vyžaduje pre niektoré špeciálne profesie a najmä pre obsluhu niektorých vybraných strojov a zariadení.
slúžia na získanie potrebného dokladu, preukazu alebo osvedčenia a zákon presne špecifikuje, ktorých činností sa to týka, teda na ktoré práce je potrebné mať príslušný preukaz:
osoba na obsluhu pohyblivej pracovnej plošiny na podvozku s motorovým pohonom, ktorá je určená na prevádzku na pozemných komunikáciách, a s výškou zdvihu nad 1, 5 m,
revízny technika vyhradených technických zariadení plynových,
osoby na obsluhu vybraných stavebných strojov a zariadení,
osoby na obsluhu vybraných poľnohospodárskych strojov a zariadení,
osoby na obsluhu vybraných lesníckych strojov,
Okrem absolvovania príslušného základného kurzu (teoretickej a v niektorých prípadoch aj praktickej prípravy), je na získanie preukazu potrebné splniť aj ďalšie podmienky stanovené zákonom:
podanie žiadosti o vydanie preukazu,
zdravotná spôsobilosť potvrdená na predpísanom tlačive
v niektorých prípadoch aj predpísané minimálne vzdelanie (napr. u elektrikárov).
(AOP) je spolu s lekárskou prehliadkou podmienkou na to, aby bol preukaz platný aj po 5 rokoch od jeho vydania. Rozhodujúci je dátum vydania alebo dátum poslednej AOP uvedený v osvedčení resp. preukaze. Najneskôr do 5 rokov od tohto dátumu je potrebné absolvovať AOP a už spomínanú lekársku prehliadku. Pozor, táto požiadavka sa týka všetkých preukazov a osvedčení vydaných podľa §16, ich zoznam je uvedený v časti Základné kurzy. Tento zoznam je úplný a preto na osvedčenia a preukazy, ktoré v ňom nie sú uvedené, sa potreba absolvovať AOP a lekársku prehliadku nevzťahuje.
Viac krát som sa stretol s tým, že niektoré spoločnosti (najmä v rámci verejného obstarávania), požadovali do cenovej ponuky aj AOP zváračov alebo obsluhy krovinorezov, čo sú samozrejme vyhodené peniaze, za ktoré sa mohli radšej kúpiť nové osobné ochranné pracovné prostriedky. Dátum uskutočnenia AOP musí byť vždy vyznačený priamo v preukaze, lekárska prehliadka sa potvrdzuje na tlačive ako pri základnom kurze.
V nasledujúcom článku vám podrobnejšie vysvetlím, ako často treba absolvovať školenia, koho treba školiť a v neposlednom rade, kto môže školiť.
Ako máte zabezpečené školenia vy? Využívate na zabezpečenie BOZP dodávateľskú spoločnosť, alebo máte v rámci spoločnosti nato určeného človeka?
Podeľte sa o vaše skúsenosti a názory.